Document ID: 32008D0296

KOMISIJAS LĒMUMS
(2008. gada 4. aprīlis)
par azociklotīna, ciheksatīna un tidiazurona neiekļaušanu Padomes Direktīvas 91/414/EEK I pielikumā un atļaujas atsaukšanu augu aizsardzības līdzekļiem, kuri satur šīs darbīgās vielas
(izziņots ar dokumenta numuru K(2008) 1187)
(Dokuments attiecas uz EEZ)
(2008/296/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punktā noteikts, ka 12 gadu laikā pēc šīs direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuri satur I pielikumā neiekļautas darbīgās vielas, kas jau ir pieejamas tirgū divus gadus pēc šīs direktīvas izziņošanas datuma, kamēr minētās vielas pakāpeniski pārbauda atbilstīgi darba programmai.
(2)
Komisijas Regulā (EK) Nr. 451/2000 (2) un Regulā (EK) Nr. 1490/2002 (3) ir noteikti sīki izstrādāti noteikumi Direktīvas 91/414/EEK 8. panta 2. punktā minētās darba programmas otrā un trešā posma īstenošanai.
(3)
Azociklotīns, ciheksatīns un tidiazurons ir vielas, kas norādītas programmas trešajā posmā.
(4)
Vienīgie azociklotīna, ciheksatīna un tidiazurona pieteicēji attiecīgi 2007. gada 25. janvārī, 2007. gada 24. janvārī un 2007. gada 7. februārī informēja Komisiju, ka vairs nevēlas piedalīties šo darbīgo vielu darba programmā un tāpēc vairs nesniegs turpmāku informāciju. Tādējādi šīs darbīgās vielas nav jāiekļauj Direktīvas 91/414/EEK I pielikumā.
(5)
Ir jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur azociklotīnu, ciheksatīnu un tidiazuronu, noteiktajā laikposmā atsauc, un tās nav atjaunojamas, un šādiem līdzekļiem nepiešķir jaunas atļaujas.
(6)
Attiecībām uz tām darbīgajām vielām, kurām iepriekšējais paziņojums par atļaujas atsaukšanu ir sniegts pirms neilga laika, pašreizējo krājumu realizācijai, glabāšanai, laišanai tirgū un lietošanai ir lietderīgi paredzēt papildperiodu, ne garāku par divpadsmit mēnešiem, lai pašreizējos krājumus varētu izmantot ne vairāk kā vienu augšanas periodu. Ja ir paredzēts ilgāks iepriekšēja paziņojuma sniegšanas termiņš, šo laikposmu var saīsināt, nosakot to uz augšanas perioda beigām.
(7)
Šis lēmums neierobežo iespēju iesniegt pieteikumus attiecībā uz azociklotīnu, ciheksatīnu un tidiazuronu saskaņā ar Direktīvas 91/414/EEK 6. panta 2. punkta noteikumiem ar nolūku tās iekļaut minētās direktīvas I pielikumā.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Azociklotīnu, ciheksatīnu un tidiazuronu neiekļauj Direktīvas 91/414/EEK I pielikumā.
2. pants
Dalībvalstis nodrošina, ka:
a)
līdz 2008. gada 4. oktobrim atsauc azociklotīnu, ciheksatīnu un tidiazuronu saturošo augu aizsardzības līdzekļu atļaujas;
b)
no 2008. gada 5. aprīļa azociklotīnu, ciheksatīnu un tidiazuronu saturošo augu aizsardzības līdzekļu atļaujas nepiešķir vai neatjauno, ņemot vērā Direktīvas 91/414/EEK 8. panta 2. punktā paredzēto atkāpi.
3. pants
Papildperiods, ko dalībvalstis piešķir saskaņā ar Direktīvas 91/414/EEK 4. panta 6. punktu, ir cik vien iespējams īss un beidzas ne vēlāk kā 2009. gada 4. oktobrī.
4. pants
Šis lēmums ir adresēts dalībvalstīm.
Briselē, 2008. gada 4. aprīlī

Labels: 4
20
0
3
6